b'\n_START_ARTICLE_\nIacob cel Mare (apostol)\n_START_SECTION_\nBiografie legendar\xc4\x83\n_START_PARAGRAPH_\nIacob cel Mare a fost un pescar din Betsaida, un sat de pe malul nordic al lacului Genesareth (Palestina, azi Israel). P\xc4\x83rin\xc8\x9bii lui ar fi fost Zevedeu \xc8\x99i Maria-Salomeea. A fost - potrivit tradi\xc8\x9biei - fratele mai mare al apostolului Ioan. _NEWLINE_\xc3\x8en Evanghelii, cei doi fii ai lui Zevedeu apar men\xc8\x9biona\xc8\x9bi \xc3\xaempreun\xc4\x83 de mai multe ori. Din cauza temperamentului lor (cf. Lc 9, 52-54), Iisus i-a numit "fiii tunetului" (Mc 3, 17). Dup\xc4\x83 al\xc8\x9bii, Isus i-a poreclit pe acesti fra\xc8\x9bi \xe2\x80\x9eboanerges\xe2\x80\x9d (\xe2\x80\x9efiii tunetului\xe2\x80\x9d), probabil pentru c\xc4\x83 f\xc4\x83ceau parte din gruparea revolu\xc8\x9bionar-antiroman\xc4\x83 a Zelo\xc8\x9bilor._NEWLINE_A fost de fa\xc8\x9b\xc4\x83 la cele mai \xc3\xaensemnate minuni s\xc4\x83v\xc3\xa2r\xc8\x99ite de Domnul, la Schimbarea la Fa\xc8\x9b\xc4\x83 a lui Iisus \xc8\x99i la rug\xc4\x83ciunea lui pe Muntele M\xc4\x83slinilor._NEWLINE_Dup\xc4\x83 \xe2\x80\x9eRidicarea la Cer\xe2\x80\x9d a lui Isus, Iacob cel Mare ar fi f\xc4\x83cut o c\xc4\x83l\xc4\x83torie \xc3\xaen Spania, dup\xc4\x83 care s-ar fi re\xc3\xaentors \xc3\xaen Palestina, unde ar fi predicat cu succes in \xc8\x9binuturile Samariei \xc8\x99i Iudeei, conduc\xc3\xa2nd un timp, \xc3\xaempreun\xc4\x83 cu Petru \xc8\x99i Ioan, comunitatea iudeo-cre\xc8\x99tin\xc4\x83 din Ierusalim. A fost prins \xc8\x99i ucis prin decapitare la Ierusalim \xc3\xaen anul 44 d.C, din ordinul regelui Herodes-Aggripa I (Faptele Apostolilor, 12,2) \xc8\x99i \xc3\xaengropat tot acolo. _NEWLINE_La ocuparea Palestinei din anul 614 de c\xc4\x83tre per\xc8\x99i, relicvele lui Iacov cel Mare ar fi fost duse, spre salvare, fie la m\xc4\x83n\xc4\x83stirea Sf. Ecaterina, fie la m\xc4\x83n\xc4\x83stirea Raithiu (ambele in peninsula Sinai, Egipt), fie la m\xc4\x83n\xc4\x83stirea Menas din Alexandria (Egipt). De aici, conform legendei, osemintele sale ar fi fost duse \xc3\xaen Spania. Morm\xc3\xa2ntul lui din Spania ar fi fost descoperit \xc3\xaen jurul anilor 820-830. \xc3\x8en sec.XI, dupa o serie de viziuni \xc3\xaen form\xc4\x83 de \xe2\x80\x9estele\xe2\x80\x9d ale unor copii de p\xc4\x83stori in timpul nop\xc8\x9bii pe o p\xc4\x83\xc8\x99une, a fost construit\xc4\x83 pe acel loc renumita bazilic\xc4\x83 de pelerinaj (azi catedral\xc4\x83) de la Santiago de Compostela (\xc3\xaen trad. \xe2\x80\x9eSf.Iacov de pe C\xc3\xa2mpul Stelelor\xe2\x80\x9d). Relicvele lui Iacov cel Mare s-ar afla, \xc3\xaempreun\xc4\x83 cu relicvele lui Athanasie \xc8\x99i Theodosius, \xc3\xaentr-un tabernacol din cripta catedralei din Santiago de Compostela.\n_START_SECTION_\nCult\n_START_PARAGRAPH_\nEste cinstit mai ales \xc3\xaen Spania, unde se afl\xc4\x83 o vestit\xc4\x83 biseric\xc4\x83 \xc3\xaenchinat\xc4\x83 lui. Potrivit unei vechi tradi\xc8\x9bii spaniole, trupul Apostolului Iacov este \xc3\xaenmorm\xc3\xa2ntat la Santiago de Compostela._NEWLINE_S\xc4\x83rb\xc4\x83torit \xc3\xaen Biserica Ortodox\xc4\x83 Rom\xc3\xa2n\xc4\x83 la 30 aprilie, iar \xc3\xaen Biserica Catolic\xc4\x83 la 25 iulie._NEWLINE_Este hramul bisericii B\xc4\x83r\xc4\x83\xc8\x9bia din C\xc3\xa2mpulung.'